Rikunarita-ORG/Wikinium huggingface dataset:
# M30 Luftwaffe

| M30 Luftwaffe |
| --- |
|  Ur fuzuilh **M30 Luftwaffe** hag he boest koad orin
  |
| Kinnig |
| Bro |  Trede Reich |
| Mont en-dro | Fuzuilh da wintañ, drilling |
| Munisionoù | Daou ganol flour kichen-ha-kichen kalibr 12/65, ur c'hanol rizennet 9,3 × 74 mm |
| Produer | J. P. Sauer & Sohn |
| Mare produiñ | Ebrel 1941 - 1942 |
| Perzhioù teknikel |
| Mas (hep kartouchenn) | 3,4 kg |
| Hirder | 1.100 mm |
| Hirder ar c'hanol | 651 mm |
|

---

 |
| Endalc'h | 3 c'hartouchenn (1 e pep kanol) |
| Lezenn |
| Rummad e Bro-C'hall | C |

An **M30 Luftwaffe**, anvet ivez **M30 Drilling** abalamour d’he zri c’hanol da wintañ, a zo ur fuzuilh-chase produet etre 1941 ha 1942 gant an embregerezh alaman J. P. Sauer & Sohn. An M30 a zo dezhi ur c’hanol kalibr 9.3 × 74mm R dindan, evit chaseal loened bras, ha daou ganol er c’halibr 12/65 a-us. An hini a-gleiz a oa hep choke ebet savet warnañ evit gellet tennañ boledoù slug.

## Implij

Urzhiet e oa bet gant al Luftwaffe evit pourvezañ e vleinerien bombezerioù gant un arm dreistbevañ betegoût e vije diskaret o c’harr-nij, e Norzhafrika dreist-holl, etre 1942 ha 1943. Kalite produiñ an M30 a oa kalz uheloc’h evit hini ar braz eus an armoù-tan hiniennel produet en Trede Reich e-pad an Eil Brezel-bed. 2.456 skouerenn eus ar fuzuilh a voe produet en holl. Kaset e vezent e-bourzh ar c’hirri-nij en o boestadoù orin e koad, enne munisionoù ha peadra da naetaat anezhe. Implijet e voe ivez war vonioù al Luftwaffe evit lakaat ar vleinerien kirri-nij alaman da bleustriñ da dennañ war traoù o fiñval en aer, oc’h ober ball-trap.

Ar gevrat evit pourvezañ 4.000 M30 d'an arme-aer a voe sinet hep tremen dre reolennoù boas melestradurezh an arme alaman. Hermann Göring, penn al Luftwaffe, a oa brudet evit bezañ ur chaseour daonet, hag un den prest da asantiñ e vije gwalc'het e zaouarn gant embregerezhioù a bep seurt, en doa marteze goulennet e vije produet an M30 evit gellet profañ skouerennoù da ofiserien, tud a renk uhel er renad nazi pe bleinerien varrek. Ar bleiner alaman brudet Adolf Galland en deus skrivet en e vemorioù e oa bet profet fuzuilhoù M30 dezhañ ha d'e gamaraded brezel da vare un abadenn chaseal er Carinhall, annez Göring. Ur fuzuilh priziet gant an dastumerien armoù eo bremañ.

## Daveennoù

  **Stag eo ar bajenn-mañ ouzh Porched an Armoù-tan**
# Revolver d'ordonnance modèle 1892

| Revolver d'ordonnance modèle 1892 |
| --- |
|  Ur **Revolver d'ordonnance modèle 1892** |
| Kinnig |
| Bro orin |  Frañs |
| Doare | Revolver |
| Mont en-dro | Platinenn un-ober / daou-ober |
| Munisionoù | 8 × 27 mm R |
| Bloavezh krouidigezh | 1892 |
| Mare servij | 1892 - 1965 (Bro-C'hall) |
| Produer | Manufacture d'Armes de Saint-Étienne |
| Niver produet | Etre 200.000 ha 330.000 hervez orin an titouroù |
| Perzhioù teknikel |
| Mas (hep kartouchenn) | 0,840 kg |
| Mas (karget) | 0,915 kg |
| Hirder | 240 mm |
| Hirder ar c'hanol | 117 mm |
|

---

 |
| Endalc'h | Taboulin 6 tenn |
| Lezenn |
| Rummad e Bro-C'hall | B |

Ar **revolver d'ordonnance modèle 1892** a oa arm-dorn standart an arme c'hall betek ma voe kemeret e blas gant ar pistolennoù damaotomatek MAS 1935 ha MAC 50. Produet e veze gant ar Manufacture d'Armes de Saint-Étienne.

## Istor ha teknik

Ijinet e voe ar revolver-mañ diwar c'houlenn ar arme c'hall adalek 1885 evit kemer plas ar Modèle 1873 hag e stummoù deveret. Ur revolver un-ober ha daou-ober eo, kambret e 8 × 27 mm. Gwintet e vez e daboulin a-zehou diwar c'houlenn ar varc'hegerezh a implije anezhañ gant an dorn kleiz. Karrezennet eo ar plakennoù-lamm. Peder rizenn a-gleiz zo d'ar c'hanol. Difiñv eo ar viz hag ar vizerez. Implijout a ra ar sistem Abadie evit distegnañ ar c'hi hep tennañ.

## Implij

Gant ar Modèle 1892 e voe pourveziet holl rannoù an arme c'hall, ar polis, an FFI, an harkied hag an ONF betek 1962 evit servijoù zo. Implijet e voe e brezelioù trevadenniñ Frañs, en daou vrezel-bed, e brezel Indez-Sina hag e brezel Aljeria.

## Daveennoù

  **Stag eo ar bajenn-mañ ouzh Porched an Armoù-tan**
# Eil emelladenn Bro-C'hall e Mec'hiko

Emgann Puebla.
**Eil emelladenn Bro-C'hall e Mec'hiko**, pe *Segunda Intervención Francesa en México* e spagnoleg, eo anv an droiad-vrezel graet gant an arme c'hall e Mec'hiko etre 1861 ha 1867, ma oa kaoz da sevel er vro ur gouarnamant tomm ouzh Bro-C'hall. Lakaet e voe ar priñs Masimilian Habsburg da Impalaer Mec'hiko. Tapet e voe gant soudarded Mec'hiko o stourm ouzh ar C'hallaoued ha fuzuilhet.

## Istor

C'hoarvezout a reas goude embannet gant Benito Juárez, penn gouarnamant Mec'hiko, e oa ampellet pae an dle diavaez en 1861. Emglev Londrez eo a voe respont Bro-C'hall, Breizh-Veur, ha Spagn, a embannas neuze e kasfent armeoù da Vec'hiko. Degouezhout a reas armeoù e porzh Veracruz en 1862 hag int da varc'hata gant ar gouarnamant. Renerien ar gannaded breizhveuriat ha spahnol a zistroas d'ar gêr, ar C'hallaoued a gemennas e oant o vont da aloubiñ ar vro. Trec'het e voent en emgann Puebla avat, d'ar 5 a viz Mae 1862, met kerzhout a rejont war-du kêr Mec'hiko a voe kemeret gante d'an 10 a viz Mezheven 1863. Diwar neuze e krogas gouarnamant ar Republik da vonedonea dre ar vro, tra ma chome ar C'hallaoued er gêr-benn. Adal 1866 avat e krogas an arme c'hall d'en em dennañ abalamour ma c'hourdrouze Prusia disklêriañ ar brezel da Vro-C'hall ha ma oa bet koll tud ar c'hreisteiz e Brezel diabarzh SUA en 1865.

Un toullad bloavezhioù a-raok e oa bet un dornad mirourien vec'hikan, o chom en Europa, o klask harp da sevel ur galloud unpennek e Mec'hiko adarre. Goude klask ha nac'het o c'hinnigoù meur a wech setu ma voe asantet en 1863 gant Masimilian Habsburg hag e bried Charlotte Belgia resev kurunenn an impalaeriezh nevez a vije harpet gant an arme c'hall a oa dija war zouar Mec'hiko, hag a vije kresket gant kompagnunezhioù aostrian-hungariat ha belgiat. En 1863 eta ez eas Masimilian ha Charlotte da Vec'hiko, ma voent kurunennet, hag er galloud e chomjont betek 1867, pa voe prizoniet Masimilian gant ar Republikaned ha fuzuilhet en Santiago de Querétaro.

## Gwelet ivez

* Roll an emgannoù e-kerzh brezelekadenn ar C'hallaoued e Mec'hiko
# Makarov (pistolenn)

| Pistolenn Makarov |
| --- |
|  Ur bistolenn **Makarov** gant he c'hartouchennoù
  |
| Kinnig |
| Bro |  URSS |
| Doare | Pistolenn damaotomatek, un-ober/daou-ober |
| Mont en-dro | Tennata dre argil |
| Munision | 9 × 18 mm Makarov |
| Mare-produiñ | Abaoe 1949 |
| Mare implij | Abaoe 1951 e Nerzhioù armet an URSS hag e arme Rusia war-lerc'h |
| Meneger GRAU | 56-A-125 |
| Perzhioù teknikel |
| Mas (hep kartouchenn) | 0,660 kg |
| Hirder | 160 mm |
| Hirder ar c'hanol | 91 mm |
|

---

 |
| Hed-tenn pleustrek | 50 m |
| Hed-tenn efedus | 20-30 m |
| Tizh mont e-maez ar boledoù | 315 m/s |
| Endalc'h | Karger fiñv 8 kartouchenn |
| Lezenn |
| Rummad e Bro-C'hall | B |

Ar **bistolenn Makarov**, anvet ivez **PM** (rusianeg : Пистолет Макарова, *Pistolet Makarova*) zo ur bistolenn damaotomatek un-ober ha daou-ober, krouet e 1948 en URSS gant Nikolai Makarov evit pourveziañ an Arme Ruz. Awenet eo gant ar pistolennoù Walther PP ha Walther PPK. Kambret eo evit ar munisionoù 9 × 18 mm Makarov ha mont a ra en-dro gant ur sistem argil berr. Un arm bihan eo, ha fiziaploc'h evit an Tokarev TT 33 implijet araozañ gant Soviediz.

## Implij

Kartenn warni implijerien ar Makarov e glas.
Kemeret he deus plas an Tokarev TT33 evel arm-dorn standart an arme soviedel e 1951. Produet eo bet dindan aotre e holl vroioù Pakt Varsovia. Implijet e vez hiziv an deiz c'hoazh gant an arme rusian ha gant armeoù all. E 2020 ez eus bet roet gant Estonia 7.000 skouerenn anezho da Ukraina.

Kaset e veze ivez gant an egoraerien soviedat, dezhe da c'hellet dreistbevañ betegoût e touarjent en ur vro c'houez en ur zistreiñ war an Douar. Kemeret e voe plas ar Makarov gant an TP-82 evit an implij-se adalek 1986.

Elfennoù an arm zo bet adimplijet er bistolenn PSS krouet e deroù ar bloavezhioù 1980.

## Er sevenadur

Abalamour d'e implij ledan er bloc'had soviedel e c'haller gwelet ar Makarov e meur a film pe stiradoù. E-touez a re vrudetañ anezhe emañ *Tommorow Never Dies* (1997), *The World Is Not Enough* (1999), *Lord of War* (2005), *Hitman* (2007), *Red Dawn* (2012) ha *OSS 117 : Alerte rouge en Afrique noire* (2021).

Ar PSS a c'haller implijout e c'hoarioù video eus ar rummadoù *Metal Gear Solid* ha *Call of Duty*, hag e *World of Guns: Gun Disassembly**.*

## Levrlennadur

* (en) BROWN Henry C., WHITE Cameron S., *The Makarov Pistol: Soviet Union and East Germany*, Edwin H. Lowe Publishing, 2016, 134 p., ISBN 978-0994168238
* (en) THOMPSON Leroy, *Soviet Pistols: Tokarev, Makarov, Stechkin and others*, Osprey Publishing, 2022, 80 p., ISBN 978-1472853486

## Daveennoù

  **Stag eo ar bajenn-mañ ouzh Porched an Armoù-tan**
# Kanol MK 108

Kanol MK 108

doare kanolierezh| Iskevrennad eus | kanol emgefreek  |
| Deiziad krouiñ | 1940  |
| Brezel | Eil Brezel-bed  |
| Bro orin | Alamagn  |
| Saver | Rheinmetall AG  |
| Treset gant | Rheinmetall AG  |
| Lakaet er servij | 1943  |
| Tennet eus ar servij | 1945  |

  Eus Wikidata
Ar c'hanol **MK 108** (alamaneg: *Maschinenkanone*—"kanol mekanikaet") zo ur c'hanol aotomatek kalibr 30 mm savet en Trede Reich e-kerzh an Eil Brezel-bed gant Rheinmetall‑Borsig da vezañ dafaret war nijerezioù emgann.

Ar c'hanol a oa bet implijet a-vras evel arm enep kirri-nij bombezañ e-pad an eil lodenn eus ar brezel-bed. Implijet e voe da gentañ e 1943, dafaret war ar Bf 110G-2, distrujer bombezerioù, ha war ar Bf 109G-6/U4.

## Notennoù ha daveennoù

  **Stag eo ar bajenn-mañ ouzh Porched an Armoù-tan**
# Sauer 38H

| Sauer 38H |
| --- |
|  Ur bistolenn **Sauer 38H** e mirdi ar brezel e Smolensk.
  |
| Kinnig |
| Bro orin |  Trede Reich |
| Doare | Pistolenn damaotomatek daou-ober |
| Mont en-dro | Tennata dre argil |
| Munisionoù | .32 ACP .22 Long Rifle .25 ACP .380 ACP |
| Produer | Sauer & Sohn |
| Mare produiñ | 1930 - 1945 |
| Skouerennoù produet | War-dro 253 000 |
| Perzhioù teknikel |
| Mas (hep kartouchenn) | 0,715 kg |
| Hirder | 161 mm |
| Hirder ar c'hanol | 86 mm |
|

---

 |
| Endalc'h | Karger fiñv 8 kartouchenn |
| Lezenn |
| Rummad e Bro-C'hall | B |

Ar **Sauer & Sohn Modell 1938**, anvet **Sauer 38H** peurliesañ, pe **Sauer H**, zo ur bistolenn damaotomatek daou-ober bet ijinet gant Heinz Zehner ha produet gant Sauer & Sohn eus 1938 betek 1945. Klask a rae an embregerezh alaman keveziñ ouzh pistolennoù all evel ar Walther PP.

Mont a ra en-dro gant ur sistem tennata dre argil. 8 kartouchenn a c'haller lakaat en he c'harger. Kambret e oa ar braz eus ar skouerennoù e .32 ACP, met reoù e .22 Long Rifle, .380 ACP hag e .25 ACP a gaver ivez. He morzhol zo kuzhet. Savet e oa an arm gant ul loc'henn dizarmiñ, ar pezh a oa nevez er bloavezhioù 1930. Ar sistem-mañ a vez kavet war kalz pistolennoù a-vremañ.

Tro 253 000 zo bet produet en holl. En o zouez, un 50 000 bennak e .32 ACP a voe graet evit ofiserien ar Wehrmacht. Ar rummad kentañ anezhe a oa ul loc'henn surded warne, hag ur mil bennak a voe produet hepken. Tennet e voe al loc'henn-se war diwar skouerennoù an eil rummad. E 1942 e voe goulennet ouzh Sauer & Sohn kreskiñ talm produiñ an arm : izelaat a reas o c'halite tamm-ha-tamm. Ar skouerennoù diwezhañ, bet graet e 1945 just a-raok donedigezh ar gevredidi e Suhl, zo peuraozet fall ha mesket o niveroù-serienn. Un nebeud kantadoù a voe savet goude ar brezel, dindan beli Soviediz, diwar pezhioù bet graet a-raok miz Ebrel 1945 dija.

## Implijerien

E-mesk an implijerien vrudetañ eus ar Sauer 38H emañ an torfedour brezel Sepp Dietrich, bet e penn ar 1añ rannarme SS Leibstandarte.

## Levrlennadur

* (en) CATE Jim, VAN GIJN Nico, *Automatic Pistols of J.P. Sauer & Sohn: A Historical Study*, Walsworth Publishing Company, 1996, 406 p.

## Daveennoù

  **Stag eo ar bajenn-mañ ouzh Porched an Armoù-tan**
# Nagant M1895

| Nagant M1895 |
| --- |
|  Ur revolver **Nagant M1895** produet e 1941 e arsanailh Toula
  |
| Kinnig |
| Bro orin |  Belgia |
| Doare | Revolver |
| Mont en-dro | Platinenn un-ober / daou-ober pe un-ober hepken, hervez ar stummoù |
| Munisionoù | 7,62 × 38 mm .32 ACP (stumm kemmet]] |
| Produerien | Nagant Arsanailh Toula Ijevsk Państwowa Fabryka Karabinów |
| Mare produiñ | 1895-1945 |
| Niver produet | War-dro 2.000.000 |
| Mare servij | 1895 - bloavezhioù 1940 (arme Rusia hag Arme Ruz) |
| Perzhioù teknikel |
| Mas (hep kartouchenn) | 0,810 kg |
| Hirder | 235 mm |
| Hirder ar c'hanol | 114 mm |
|

---

 |
| Endalc'h | Taboulin 7 tenn |
| Lezenn |
| Rummad e Bro-C'hall | B |

An **Nagant M1895** zo ur revolver ijinet e Belgia gant Émile ha Léon Nagant etre dibenn ar bloavezhioù 1880 ha deroù ar bloavezhioù 1890. Implijet eo bet a-hed an XXvet kantved gant armeoù Rusia dreist-holl.

## Deskrivadur

Ur gartouchenn 7,62 mm Nagant (a-gleiz), sanket he boled en he douilhez penn-da-benn, e-kichen munisionoù .32 S&W ha .22 LR.
Gwikefre an Nagant M1895 zo dibar : pa bouezer war e zraen pe pa armer e gi e vez bontet an daboulin ouzh ar gambr. Pal ar sistem-mañ eo kas gazoù an darzhadenn war-zu ar c'hanol nemetken, pa lez ar braz eus ar revolverioù gazoù da vont war gostez an daboulin. Evit se eo kambret an Nagant M1895 evit kartouchennoù 7,62 × 38 mm, dezhe ur boled sanket en douilhez penn-da-benn. Brudet e oa an arm evit bezañ fiziapl.

7 tenn eo endalc'h e daboulin, ha n'hall ket bezañ gwintet. Evit skarzhañ an douilhezioù goude an tenn e ranker neuze lakaat ar c'harenn a zo dindan ar c'hanol da dreiñ, evit gellet implijout anezhi da vontañ an douilhezioù goullo. Dre se e oa hir a-walc'h an arm da adkargañ. Stummoù un-ober hepken pe daou-ober a zo bet produet.

## Istor hag implij

Choazet e voe an arm e 1895 gant Nikolaz II, tsar Rusia, pa fellas dezhañ pourveziañ e arme gant armoù-dorn dezhe munisionoù gant poultr divoged evit kemer plas ar Smith & Wesson Model 3 implijet betek-neuze. Léon Nagant en doa kenlabouret gant ar Rusianed evit sevel o fuzuilh Mosin-Nagant dija. Ar skouerennoù kentañ eus an Nagant M1895 a voe produet en atalieroù Nagant e Liège, hag adalek 1898 e krogas ar produiñ e arsanailhoù Toula hag Ijevsk. Ar revolverioù dezhe ur blatinenn daou-ober a veze roet d'an ofisierien, pa oa pourveziet ar soudarded all gant reoù un-ober hepken, kement-mañ betek kreiz ar bloavezhioù 1925.

Servijet en deus an Nagant M1895 er Brezel-bed Kentañ, e brezel diabarzh Rusia ha pelloc'h c'hoazh, daoust d'an Tokarev TT33 bezañ choazet evel arm standart an Arme Ruz e 1933 : implijet eo bet an Nagant M1895 en Eil Brezel-bed, ha gwelet e vez war tachennoù-emgann 'zo hiziv an deiz c'hoazh. E Rusia eo e voe produet ar braz eus an daou vilion a skouerennoù savet. Sveden ha Polonia a broduas stummoù dezhe ivez.

Abalamour d'e bouez e istor Rusia hag an URSS e c'haller gwelet ar revolver e kantadoù a filmoù sevenet dibaoe an hini kentañ anezhe, *Difenn Sevastopol* (1911).

## Daveennoù

  **Stag eo ar bajenn-mañ ouzh Porched an Armoù-tan**
# Pistolet automatique modèle 1935S

*Arabat eo droukveskañ gant Pistolet automatique modèle 1935A.*

| PA 35S |
| --- |
|  Ur bistolenn **PA 35S** e Mirdi an Arme (Pariz)
  |
| Kinnig |
| Bro |  Frañs |
| Doare | Pistolenn damaotomatek, un-ober |
| Mont en-dro | Tennata dre argil berr ar c'hanol |
| Munisionoù | 7,65 × 20 mm Long |
| Produerien | **Stumm PA35S** Manufacture d'Armes de Saint-Étienne **Stumm PA 35SM1** Manufacture d'Armes de Châtellerault Manufacture d'Armes de Saint-Étienne (frammoù ha kargerioù) Manufacture d'Armes de Tulle (kanolioù ha riklerezioù) Manufacture d'Armes de Paris (kanolioù) SAGEM (10.000 skouerenn a-bezh) |
| Mare produiñ | 1937 - 1956 |
| Niver produet | 67.572 |
| Pouez ha muzulioù |
| Mas (hep kartouchenn) | 0,720 kg |
| Hirder | 197 mm |
| Hirder ar c'hanol | 109 mm |
| Perzhioù all |
| Tizh mont e-maez ar boledoù V0 | 345 m/s |
| Endalc'h | Karger fiñv 8 kartouchenn |
| Lezenn |
| Rummad e Bro-C'hall | B |

Ar **PA 35S** (**PA** evit **Pistolet Automatique**, *Pistolenn Aotomatek*), anvet **Pistolet automatique modèle 1935S** en ur mod ofisiel, zo ur bistolenn damaotomatek un-ober ijinet e Labouradeg Armoù Saint-Étienne hag implijet gant arme Bro-C'hall dreist-holl. Servijout a reas war an tachennoù-emgann etre fin ar bloavezhioù 1930 hag ar bloavezhioù 1970.

## Istor

Evel ar PA 35A eo ganet ar PA 35S diwar c'hoant arme Bro-C'hall da vezañ pourveziet gant un arm-dorn modernoc'h evit ar revolver Modèle 1892 goude ar Brezel-bed Kentañ. Soñjet e voe er bloavezhioù 1920 sevel ur bistolenn nevez kambret e 9 × 19 mm Parabellum, abalamour en doa diskouezet ar munision e efedusted etre 1914 ha 1918 e armoù evel ar Colt M1911 stadunanat hag al Luger P08 alaman. A-benn ar fin e prenas Frañs ur stock munisionoù 7,65 × 20 mm Long digant ar Stadoù-Unanet, ha daoust da wander ar gartouchenn-mañ e voe divizet implijout anezhi en armoù-dorn nevez.

Goude esaeoù e 1935 e voe kaset amprouennoù en arme c'hall gant meur a bistolenn. Div anezhe a voe dibabet : ar PA 35A savet gant an SACM, hag ar PA 35S ijinet er MAS. Ur mod e oa da adtapout dale Frañs war dachenn an armoù-dorn damaotomatek o klask produiñ muioc'h anezhe. Daoust da neuz damheñvel an div bistolenn, ne c'haller ket implijout pezh ebet eus an eil evit lakaat war eben.

Produet e voe an arm e Saint-Étienne etre 1938 ha miz Even 1940. Goude ar brezel e voe degaset kemmoù d'al loc'henn-surentez. Ar stumm nevez, anvet **PA 35SM1**, a voe produet a-drugarez da genlabour meur a labouradeg betek 1956. Ouzhpenn 67.000 skouerenn eus an daou stumm a voe produet en holl.

Servijout a reas ar PA 35S en Eil Brezel-bed, e brezel Indez-Sina hag e hini Aljeria, memes ma voe kemeret he flas gant ar MAC 50 adalek 1950 tamm-ha-tamm .

## Levrlennadur

* (fr) BASTIÉ Jean-Pierre, *Les armes réglementaires françaises en 7,65 Long - PA 1935 A & S, PM 1938*, Crépin-Leblond, 2021, 208 p., ISBN 9782703004646

## Liammoù diavaez

* (fr) Deskrivadur ar PA 35S gant fotoioù war Arme et Passion

## Daveennoù

  **Stag eo ar bajenn-mañ ouzh Porched an Armoù-tan**
# 6,5 × 52 mm Carcano

| 6,5 × 52 mm Carcano |
| --- |
|
A gleiz da zehou, kartouchennoù 7,92 × 57 mm Mauser, 7,35 × 51 mm Carcano ha **6,5 × 52 mm Carcano** |
| Doare |
| Bro orin |  Rouantelezh Italia |
| Doare korf an douilhez | kreuzenn, boutailh |
| Doare skeiñ | e-kreiz |
| Mare ijinañ | 1889-1891 |
| Mare produiñ | Abaoe 1891 |
| Muzulioù |
| Ø bannadell | 6,80 mm |
| Ø trogleuziñ | 6,50 mm |
| Ø kolier | 7,55 mm |
| Ø skoaz | 10,94 mm |
| Ø korf an douilhez | 11,41 mm |
| Ø strad | 11,45 mm |
| Tevder ar strad | 1,30 mm |
| Hirder an douilhez | 52,50 mm |
| Hirder ar gartouchenn | 76,50 mm |
| Perzhioù all |
| Pouez ar vannadell | 10,5 g |
| Tizh mont e-maez V0 | 661-700 m/s |
| Gwask ar gazoù d'ar muiañ | 2 850 bar |
| Energiezh ar vannadell | 2293-2572 J |
| Emors | LR |
| Lezenn |
| Rummad e Bro-C'hall | C |

Ar **6,5 × 52 mm Carcano** zo ur munision ijinet en Italia etre 1889 ha 1891 gant ar c'hont Luigi Scotti, evit armoù-skoaz ar sistem Carcano. Ur gartouchenn stumm ur voutailh eo, dezhi ur greuzenn, hag he deus miret ur vannadell ront he beg betek kreiz ar bloavezhioù 1940, pa baouezas da vezañ implijet gant arme ar vro, pa rae ar braz eus ar munisionoù armoù-skoaz d'ar poent-se gant boledoù begek dija.

Ne voe ket krouet armoù nevez kambret e 6,5 mm Carcano goude an Eil Brezel-bed, met produet e vez c'hoazh ar munision gant un dornad embregerezhioù evel Prvi Partizan. Ar munision 7,35 × 51 mm Carcano zo bet deveret anezhi e 1938.

## Implij

Kartouchennoù 6,5 mm Carcano en ur c'hlip savet evit pourveziañ ar fuzuilhoù Carcano M91.
Meur a arm italian eus ar bloavezhioù 1890 hag eus hanterenn gentañ an XXvet kantved a voe kambret e 6,5 mm Carcano, en o zouez :

* Fuzuilhoù Vetterli-Vitali M1870-86 (stummoù adkambret e 1915/1916) ;
* Fuzuilhoù Carcano M91 ha stummoù deveret ;
* Fuzuilhoù-mindrailher Breda M24 ha Breda M30 ;
* Mindrailherezioù Fiat-Revelli M1914 ha Fiat M1928.

Ar 6,5 mm Carcano a voe implijet gant Lee Harvey Oswald evit lazhañ ar prezidant stadunanat John F. Kennedy e miz Du 1963.

## Liammoù diavaez

* (fr) Taolenn ar munision war lec'hienn ar CIP

## Daveennoù

  **Stag eo ar bajenn-mañ ouzh Porched an Armoù-tan**
# Beretta M1915

| Beretta Modello 1915 |
| --- |
|  Ur bistolenn **Beretta M1915** |
| Kinnig |
| Bro |  Rouantelezh Italia |
| Doare | Pistolenn damaotomatek |
| Mont en-dro | Tennata dre argil |
| Munisionoù | 7,65 × 17 mm Browning (stumm orin) 9 mm Parabellum 9 mm Glisenti 6,35 mm Browning |
| Produer | Fabbrica d'armi Pietro Beretta |
| Mare implij | 1915–1945 (Arme Italia) |
| Perzhioù teknikel (stumm orin) |
| Mas | 0,570 kg |
| Hirder | 152 mm |
| Hirder ar c'hanol | 86 mm |
|

---

 |
| Hed-tenn pleustrek | 55 m |
| Tizh mont e-maez ar boledoù | 280 m/s |
| Endalc'h | Karger fiñv 7 kartouchenn |
| Adstummoù | M1915/19, M1919, M1923 |
| Lezenn |
| Rummad e Bro-C'hall | B |

Ar **Beretta Modello 1915** zo ur bistolenn damaotomatek produet adalek 1915 gant an embregerezh italian Beretta.

## Istor ha perzhioù nesañ

Krouet eo bet an M1915 gant an ijinour Tullio Marengoni diwar ar wikefre savet un nebeud bloavezhioù a-raok gant John Browning evit ar bistolenn Browning Hi-Power. Kambret e oa da gentañ evit kartouchennoù 7,65 mm Browning met ur stumm anezhi zo bet kambret e 9 × 19 mm Glisenti, diwar c’houlenn an arme italian a implije ar munision-se betek-neuze en he fistolenn Glisenti M1910.

Daou berzh ispisial a oa d’ar Beretta M15 : he zoull-distrinkañ a oa a-us d’ar riklerez, ha n’eo ket war he c’hostez evel war galz armoù-dorn damaotomatek, ha ne oa ket kraban ebet, setu e veze skarzhet an douilhezioù goullo gant gazoù an darzhadenn goude pep tenn.

## Implij

Implijet e voe ar Beretta M1915 gant an arme italian adalek 1915 da vare ar Brezel-bed Kentañ. Ar Beretta M1934 a gemeras he flas tamm-ha-tamm adalek kreiz ar bloavezhioù 1930, met implijet e voe an M1915 gant an arme da vare an Eil Brezel-bed ivez. Servijout a reas an arm en emgannoù brezel Spagn pa voe skoazellet ar frankisted gant renad Mussolini dre bourvezañ armoù a bep seurt dezhe.

E 1924 e voe amprouet an arm gant ur bodad gall abalamour e klaske an arme c’hall un arm-dorn damaotomatek nevez abaoe 1921. Ne voe ket dalc’het an M1915. Hervez an arbennigour Jean Huon e oa bet kaset amprouadennoù ar Beretta M1915 gant kartouchennoù alaman 9 × 19 mm Parabellum, a oa re c’halloudus e-keñver ar re 9 mm Glisenti.

## Stummoù all

### Beretta M1915/19

Gwellaet e voe ar stumm orin oc'h ouzhpennañ dezhañ ur graban, o simplaat e sistem-surentez hag o lakaat un ibil e traoñ an dornell da aesaat ar c'hregiñ. Kambret e oa an M1915/19 evit kartouchennoù 7,65 Browning nemetken.

### Beretta M1919

Ur stumm evit ar marc’hadoù sivil e oa an M1919, kambret evit munisionoù 6,35 Browning. Gwerzhet e voe an M19 etre 1920 ha 1939 ha berzh a reas.

### Beretta M1923

Anvet e voe ivez 1919/23. War an M1923 e voe ouzhpennet ur c’hi diavaez. Kambret e oa e 9 mm Parabellum hag e 9 mm Glisenti.

## Daveennoù

  **Stag eo ar bajenn-mañ ouzh Porched an Armoù-tan**